*Tämä artikkeli käsittelee Ranskan kaupunkia. Nimen muita merkityksiä on lueteltu täsmennyssivulla.*



  

  

  

  

  

  

**Toulouse** [tuluz] (Fr-Toulouse.ogg kuuntele ääntämys**(ohje)**) on kaupunki Lounais-Ranskassa Garonnejoen varrella. Toulouse on Haute-Garonnen departementin pääkaupunki, ja sen väkiluku on noin 449 000, esikaupungit mukaan lukien yli 1,2 miljoonaa (2012).

Toulouse on myös Oksitanian alueen pääkaupunki.

Toulousen lempinimi on "Vaaleanpunainen kaupunki", *Ville rose*, sen kaupunkikuvaa hallitsevan tiiliarkkitehtuurin takia.

Historia
--------

Piirros keskiaikaisesta Toulousesta  
(Liber Chronicarum 1493).
Toulousen perustajina pidetään kelttejä, jotka ennen ajanlaskun alkua asettuivat lähimpänä Atlanttia olevalle Garonnen ylityspaikalle. Toulouse oli merkittävä kaupunki jo Rooman valtakunnan aikana. Sen nimi oli silloin Tolosa, ja se oli visigoottien pääkaupunki vuosina 419–507.

Toulouse oli myös itsenäinen kreivikunta vuosina 778–1271. Sen kreivit tukivat kataareja. Kataarit julistettiin kirkonkiroukseen 1148 ja 1200-luvun alussa paavi Innocentius III julisti kataareja ja Toulousen kreivi Raimund VI:tta vastaan ristiretken. Kataarien surmaaminen jatkui vuosikymmeniä ja ristiretkeläiset tuhosivat monia Lounais-Ranskan kaupunkeja.

1600-luvulla toulouselaiset porvarit rikastuivat värimorsingon kaupalla ennen kuin indigoa alettiin tuoda Eurooppaan.

Ensimmäisen maailmansodan aikana Toulousessa valmistettiin aseita ja lentokoneita. Sodan jälkeen sieltä kuljetettiin lentopostia Afrikkaan ja Etelä-Amerikkaan – lentäjien joukossa oli Antoine de Saint-Exupery. Toisen maailmansodan jälkeen Ranskan ilmailuteollisuus keskittyi Toulouseen, missä valmistettiin muun muassa Caravelle, Concorde ja Airbus A380 sekä avaruussukkula Ariane. Toulousen väkiluku onkin kasvanut nopeasti, sillä se on hyötynyt asemastaan Euroopan ilmailuteollisuuden pääkaupunkina ja ihmisten muuttovirrasta teollisuusalueilta lämpimämmille ja puhtaammille alueille. Ilmailu- ja biotekniikkateollisuus siivittävät kaupungin kasvua edelleen.

### Väkiluvun kehitys

| Vuosi | Väkiluku |
| --- | --- |
| 1800 | 50 171 |
| 1851 | 96 564 |
| 1901 | 149 841 |
| 1954 | 268 863 |
| 1975 | 373 796 |
| 2006 | 435 000 |

Muiden Ranskan suurkaupunkien tavoin Toulouse on varsin kansainvälinen, vuoden 2006 väestönlaskennassa 8,6 % asukaista oli ulkomaista alkuperää. Maahanmuutto ei ole tuore ilmiö, sillä espanjalaisia siirtotyöläisiä on tullut jo 1920-luvulla, ja Espanjan sisällissodan aikana kaupunkiin tuli huomattava määrä pakolaisia. Pohjois-Afrikasta on muuttanut väkeä 1950-luvulta alkaen.

Maantiede ja ilmasto
--------------------

Garonnejoki virtaa Toulousen läpi
Toulouse sijaitsee Ranskan eteläosan sydämessä, suunnilleen 150 km Välimerestä, 250 km Atlantista ja 110 km Pyreneiden hiihtokeskuksista.

Kaupunki on rakennettu Garonnen mutkaan, kohtaan jossa joki on virrannut Pyreneiltä koilliseen ja kääntyy luoteeseen kohti Atlanttia. Se on ikiaikainen kulkureittien risteyspaikka, jossa nykyisin kohtaavat E80 (Rooma–Lissabon) ja E9 (Pariisi–Barcelona).

Garonnen oikealla rannalla oli aikoinaan roomalaiskaupunki, ja sinne kehittyi Toulousen liikekeskus. Vasemman rannan Saint-Cyprien on tulville altista aluetta, ja siksi se on kehittynyt myöhemmin.

Garonnesta on Välimerelle vesiväylä Canal du Midi. Sen rakennustyöt alkoivat 1666. Nykyisin kanava on Unescon maailmanperintökohde.

Toulousen lämpimimmät kuukaudet ovat heinä- ja elokuu, jolloin päivän keskimääräinen ylin lämpötila on noin 27,5 astetta. Kylmimmän kuukauden, tammikuun, keskimääräinen alin on 2,2 astetta. Sadetta saadaan ympäri vuoden, eniten huhti- ja toukokuussa, jolloin sataa keskimäärin 77 mm. Keskimäärin joka kolmas tai neljäs päivä on sadepäivä. Lunta on keskimäärin neljänä päivänä vuodessa.

Talous
------

Toulousessa on tekstiili-, elintarvike- ja kemianteollisuutta. Toulouse on Ranskan lentokoneteollisuuden keskus. Kaupungissa toimivat ilmailualan oppilaitos École Supérieure SUPAERO, ENAC, IPSA ja TBS. Airbus Industrien suurin tehdas toimii kaupungissa. Eurooppalaisen ilmailu-, avaruus- ja puolustusvälineyrityksen EADSin satelliittitehdas EADS Astrium ja ranskalaisen Alcatel Space satelliittitehdas sijaitsevat kaupungissa. Siellä on myös Ranskan avaruusjärjestön (CNES) teknologiakeskus.

Koulutus
--------

Toulousen yliopisto on perustettu vuonna 1230. Nykyisin se on osa kuuden korkeakoulun ryvästä, johon kuuluu yhteensä 163 laitosta. Vuonna 2009 niissä opiskeli yhteensä 94 000 opiskelijaa.

Liikenne
--------

Metrolinjat A ja B, paikallisjunalinja C ja raitiolinja T1.
Vuonna 2007 kaupunki päätti helpottaa keskustan ruuhkia ilmaisilla, fuksianpunaisilla sähköbusseilla, jotka kulkevat keskustassa maanantaista lauantaihin klo 9–19. Niillä on muutamia pysäkkejä, mutta bussin voi pysäyttää missä vain.

Varsinaisen bussiverkon reittejä on 83. Lisäksi Toulousessa on metro eli VAL (Véhicule Automatique Léger), joka kulkee kumipyörillä ilman kuljettajaa. Linja A Basso (Cambo–Balma Gramont) kulkee lounaasta koilliseen, linja B (Borderouge–Ramonville) pohjoisesta etelään. Metrot kulkevat aamuviidestä keskiyöhön, perjantaisin tunnin pidempään. Linja B on kokonaan maan alla, Linja A nousee kahdessa kohdassa maan pinnalle. Junat ovat kaksivaunuisia, 26 metriä pitkiä, mutta asemia suunnitellaan laajennettavaksi niin että voitaisiin käyttää 52 m pitkiä junia.

Raitiovaunut palasivat Toulouseen vuosien tauon jälkeen vuonna 2010 linjalle T1 (Beauzelle–Saint-Cyprien). Esikaupunkeihin on suunniteltu kaksi paikallisjunalinjaa, C (Toulouse–Auch) ja D (Toulouse–Bayonne). C on käytössä, D:n valmistumisesta ei ole tietoa.

Toulousen lentoasemalta on yli 80 suoraa lentoa eri kohteisiin. Lentobussilla pääsee kaupungin keskustaan 20 minuutissa. Lentobussi vie myös Matabiaun rautatieasemalle ja joillekin metroasemille, ja muutamat tavallisetkin kaupunkibussit tulevat lentoasemalle.

Kulttuuri
---------

Toulousessa on vuonna 1229 perustettu yliopisto, arvostettu taidemuseo ja huomattava määrä kirkkoja, esimerkiksi 1000-luvulla rakennettu basilika Saint Sernin, Notre-Dame de la Daurade, Notre-Dame du Taur, Notre-Dame de la Dalbade ja Saint-Étiennen katedraali. Kaupungintalo on 1700-luvulta peräisin olevassa Le Capitolen palatsissa, jossa myös harjoitetaan teatteritoimintaa.

* Saint SerninSaint Sernin
* Notre-Dame de la DauradeNotre-Dame de la Daurade
* Notre-Dame du TaurNotre-Dame du Taur
* Notre-Dame de la DalbadeNotre-Dame de la Dalbade
* Saint-Etiennen katedraali.Saint-Etiennen katedraali.

Toulousesta ovat kotoisin myös moni suosittu musiikkiyhtye, kuten nuorison keskuudessa varsin suosittu Zebda.

Kaupungin monet ravintolat tarjoavat paikallisena erikoisuutenaan usein rasvaisia ankkaruokia. Kaikkein tyypillisin perinneruoka on kuitenkin sianlihasta, makkarasta ja valkoisista pavuista tehty pataruoka *cassoulet*. Sen kotikaupungin asemasta taistelee kolme kaupunkia: Castelnaudary, Carcassonne ja Toulouse.

Muihin erikoisuuksiin kuuluvat toulouselainen valkosipulikastike (korppujauhoja, valkosipulia, saksanpähkinää ja oliiviöljyä), armanjakilla maustettu omenapiiras, etanat, hanhenmaksa, Toulousen panini (toulousemakkaraa, punasipulia, balsamiviinietikkaa, sinappia, juustoa), toulousensalaatti, valkosipulikeitto ja monet makkararuoat. Toulousenmakkaralla on ollut oma tuotemerkki vuodesta 1992.

Lähiseudun viinitarhojen ansiosta Toulouse on myös merkittävä viinikaupunki. Itse kaupunki omistaa viinitarhoja Le Domaine de Candiessa, ja siellä tuotetaan sekä puna- että valkoviinejä.

Orvokkimakeisia Toulousesta.
Orvokki on paikallisille tärkeä kukka. Paikallisessa orvokkilajikkeessa on kerratut kukat. Se kukkii lokakuusta huhtikuuhun. Sokeriin säilötyistä orvokinkukista tehdään koristeita jälkiruokiin. Kukkia käytetään myös antamaan makua, tuoksua ja väriä makeisiin ja alkoholijuomiin.

Toulousessa toimii tiedekeskus Cité de l'espace, joka esittelee erityisesti avaruustutkimusta, ja ilmailumuseo Aeroscopia.

### Urheilu

Toulousen rugbyjoukkue Stade Toulousain kuuluu kansallisen liigan kärkijoukkueisiin. Se on voittanut enemmän mestaruuksia kuin mikään muu ranskalaisjoukkue, ja Toulouse pitää itseään paitsi Ranskan, myös koko Euroopan rugbypääkaupunkina. Vuonna 2012 se voitti liigan loppuottelussa Toulonin kaupungin joukkueen Rugby Club Toulonnais.

Jalkapallojoukkue Toulouse FC pelaa korkeimmalla sarjatasolla Ligue 1:ssä.

Kaupungin ympäristössä on kolme golfkenttää, jotka ovat auki ympäri vuoden.

### Media

Toulousessa toimii useita televisiokanavia ja radioasemia. France 3 Sudin pääkonttori on Toulousessa ja studiot Cepieressä. Se lähettää päivittäin alueuutisia ja tuottaa teemaohjelmia myös oksitaanin kielellä. Télé Toulouse -paikallistelevisiolla on toimitus José Cabanis -kirjaston yhteydessä. OC-TV välittää televisio-ohjelmaa internetissä.

Paikallis-ja alueradioita ovat France Bleu Toulouse, Canal Sud (92,2), FMR, Toulouse FM (92,6), NRJ Toulouse (100,4), Fun Radio Toulouse (105,9)181, RTL Toulouse (103,9), RMC Toulouse (104,3), Europe 1 Toulouse (106,3), Radio-Radio, Booster FM (106,8), Radio Plus, Radio Campus (94,0), Radio Mon Païs ja Radio Occitania. Monet niistä lähettävät ohjelmaa myös internetissä.

Alueen suurin lehti on päivittäin ilmestyvä La Dépêche du Midi. Gazette du Midi on talouslehti, entinen La Croix du Midi uudelta nimeltään Voix du Midi, on kirkollinen lehti ja Pyrénées Magazine tarjoaa luettavaa kulttuurista, maanviljelystä, taiteesta, historiasta ja urheilusta sekä muista alueen aiheista.

Lähteet
-------

Nicola Williams, Oliver Berry, Steve Fallon: *France*. Lonely Planet, 2009. ISBN 9781741049152. Google books. 

### Viitteet

1. 1 2  31555-Toulouse *Populations légales 2006*. Insee. Viitattu 1.8.2009.
2. ↑  Décret n° 2016-1264 du 28 septembre 2016 portant fixation du nom et du chef-lieu de la région Occitanie (Asetus nro 2016-1264 Oksitanian nimestä ja pääkaupungista: "*Objet : nom de la région issue du regroupement des régions Languedoc-Roussillon et Midi-Pyrénées - « Occitanie ». Chef-lieu de la région Occitanie - Toulouse.*") *legifrance.gouv.fr*.  28.9.2016. Viitattu 29.3.2019. (ranskaksi)
3. 1 2  Toulouse, Ville Rose (Arkistoitu – Internet Archive) Site officiel de l'Office de Tourisme de Toulouse (englanniksi) (ranskaksi)
4. 1 2 3 4  Lonely planet s.735
5. ↑  Toulouse and the Cathars (Arkistoitu – Internet Archive) Toulouse Info (englanniksi)
6. ↑  Toulouse: Airbus and farming help region fly high  2008. Financial Times.
7. ↑  Le nombre d'habitants Casiini (ranskaksi)
8. ↑  Histoire et memoires des immigrations en region Midi-Pyrenees  2007. Direction regionales.  Arkistoitu 16.5.2011. Viitattu 20.4.2011. (ranskaksi)
9. ↑  Welcome Toulouse (Arkistoitu – Internet Archive) Site officiel de l'Office de Tourisme de Toulouse (englanniksi) (ranskaksi)
10. ↑  Garonne[vanhentunut linkki] France Today (englanniksi)
11. ↑  Toulouse (Arkistoitu – Internet Archive) A-Toulouse (ranskaksi)
12. ↑  Dana Facaros, Michael Pauls: "Toulouse's Left Bank", *Languedoc Roussillon, 2nd*, s. 285. New Holland Publishers, 2008. ISBN 9781860113925.
13. ↑  Canal du Midi Things to see in Languedoc
14. ↑  Climatological Information for oulouse WMO
15. ↑  Practical Toulouse (Arkistoitu – Internet Archive) Site officiel de l'Office de Tourisme de Toulouse (englanniksi) (ranskaksi)
16. ↑  Midi-Pyrenées: a Worldwide Reference Onora Toulouse.  Arkistoitu 1.12.2011. Viitattu 20.4.2011.
17. ↑  Toulouse France.com
18. ↑  Key statistics for 'Université de Toulouse (Arkistoitu – Internet Archive) Université de Toulouse (englanniksi) (ranskaksi)
19. ↑  Getting around town by free shuttle buses (Arkistoitu – Internet Archive) Site officiel de l'Office de Tourisme de Toulouse (englanniksi) (ranskaksi)
20. ↑  Horaires (Arkistoitu – Internet Archive) Tisseo (ranskaksi)
21. ↑  Getting around town by underground - buses (Arkistoitu – Internet Archive) Site officiel de l'Office de Tourisme de Toulouse (englanniksi) (ranskaksi)
22. ↑  Toulouse Metro (Arkistoitu – Internet Archive) Urban Rail (myös kartta)
23. ↑  Le tramway entre dans les Arènes La Depeche 2010 (ranskaksi)
24. ↑  Toulouse Metro, France Railway Technology (englanniksi)
25. ↑  Airport (Arkistoitu – Internet Archive) Toulouse Aeroport (englanniksi)
26. ↑  Public transportation (Arkistoitu – Internet Archive) Toulouse Aeroport (englanniksi)
27. ↑  Le Capitole (Arkistoitu – Internet Archive)Toulouse Info (englanniksi)
28. ↑  Key monuments (Arkistoitu – Internet Archive) Toulouse Info (englanniksi)
29. ↑  The Great Cassoulet Recipe Debate French Entree (englanniksi)
30. 1 2  Local Flavours (Arkistoitu – Internet Archive) Site officiel de l'Office de Tourisme de Toulouse. (englanniksi) (ranskaksi)
31. ↑  Violettes Toulouse The Best from South West France (englanniksi)
32. ↑  The Toulouse Violet (Arkistoitu – Internet Archive) Toulouse Info (englanniksi)
33. ↑  Stade Touloisain (englanniksi) (ranskaksi)
34. ↑  Toulouse, rugby and Stade Toulousain (Arkistoitu – Internet Archive) Toulouse Info (englanniksi)
35. ↑  Comme d'habitude, Toulouse sacré champion de France de rugby *France TV Info*. Viitattu 29.4.2013. (ranskaksi)
36. ↑  Toulouse FC (ranskaksi)
37. ↑  Golf courses (Arkistoitu – Internet Archive) Toulouse Info (englanniksi)
38. ↑  Midi-Pryrenees France 3 (ranskaksi)
39. ↑  La Médiathèque José Cabanis (Arkistoitu – Internet Archive) Bibliothèque de Toulouse (ranskaksi)
40. ↑  OC TV TV Online Channels (englanniksi)
41. ↑  Toulouse Radio Stations Streema (englanniksi)
42. ↑  Ladépêche (ranskaksi)
43. ↑  La Gazette du Midi (ranskaksi)
44. ↑  Voix du Midi lance sa nouvelle formule DIocese du Toulouse (ranskaksi)
45. ↑  Sport et Loisirs (Arkistoitu – Internet Archive) Pyrenees Magazine (ranskaksi)

Aiheesta muualla
----------------

* Kuvia tai muita tiedostoja aiheesta **Toulouse** Wikimedia Commonsissa

* Le Wiki de Toulouse